钦定古今图书集成/理学汇编/学行典/第190卷 > 扈铎
## 钦定古今图书集成/理学汇编/学行典/第190卷 > 扈铎

按《元史孝友传》：“扈铎，汴梁兰阳人。蚤孤，育于伯父。及
壮，事伯父如所生。伯父老无子，铎为买妾，岁馀，产一
女。其妾性颇不慧，熟寐压女死。久之，伯父卒，铎丧之
甚哀，遗腹生一男。铎惩前失，告其母及妻妹护视之。
已复庐户外，中夜审察，不敢安寝。弟能食，常自抱哺，
与同卧起，十年不少怠。弟有疾，铎夜稽颡星斗，哀祷”
曰：“天不伐余家，铎父子闲可去一人，勿丧吾弟，使伯
父无后也。”明旦，弟愈。母卒，哀毁逾礼，庐于墓侧，不理
家事。宗族劝之归，铎曰：“今岁凶多盗，吾家虽贫，安知
墓中无可欲乎？倘惊吾亲之灵，虽生何为！”卒守庐不
去。